Papersnake/gushiwen huggingface dataset:
疏堕
晁说之（宋代）

疏堕何堪行役劳，穷阴急景晚风高。
京华前岁此时雪，独卧先庐亦寂寥。
邵武游氏老人三清堂紫芝
苏辙（宋代）

黑龟赤凤早逢师，白发苍颜老不衰。
丹鼎一丸深自秘，紫芝三叶却先知。
烟熏晴日云容薄，色凝秋霜玉性奇。
何日刀圭救羸病，尽芟荆棘种交梨。
梦归故园
刘兼（唐代）

桐叶飞霜落井栏，菱花藏雪助衰颜。夜窗飒飒摇寒竹，

秋枕迢迢梦故山。临水钓舟横荻岸，隔溪禅侣启柴关。

觉来依旧三更月，离绪乡心起万端。

旧馆秋寒夜梦长，水帘疏影入回塘。宦情率尔拖鱼艇，

客恨依然在燕梁。白鹭独飘山面雪，红蕖全谢镜心香。

起来不语无人会，醉倚东轩半夕阳。
正气歌
文天祥（宋代）

予囚北庭，坐一土室。室广八尺，深可四寻。单扉低小，白间短窄，深下而幽暗。当此夏日，诸气萃然：雨潦四集，浮动床几，时则为水气；涂泥半朝，蒸沤历澜，时则为土气；乍晴暴热，风道四塞，时则为日气；檐阴薪爨，助长炎虐，时则为火气；仓腐寄顿，陈陈逼人，时则为米气；骈肩杂遝，腥臊汗垢，时则为人气；或圊溷、或毁尸、或腐鼠，恶气杂出，时则为秽气。叠是数气，当侵沴，鲜不为厉。而予以孱弱，俯仰其间，於兹二年矣，幸而无恙，是殆有养致然尔。然亦安知所养何哉？孟子曰：“吾善养吾浩然之气。”彼气有七，吾气有一，以一敌七，吾何患焉！况浩然者，乃天地之正气也，作正气歌一首。

天地有正气，杂然赋流形。
下则为河岳，上则为日星。
于人曰浩然，沛乎塞苍冥。
皇路当清夷，含和吐明庭。
时穷节乃见，一一垂丹青。
在齐太史简，在晋董狐笔。
在秦张良椎，在汉苏武节。
为严将军头，为嵇侍中血。
为张睢阳齿，为颜常山舌。
或为辽东帽，清操厉冰雪。
或为出师表，鬼神泣壮烈。
或为渡江楫，慷慨吞胡羯。
或为击贼笏，逆竖头破裂。
是气所磅礴，凛烈万古存。
当其贯日月，生死安足论。
地维赖以立，天柱赖以尊。
三纲实系命，道义为之根。
嗟予遘阳九，隶也实不力。
楚囚缨其冠，传车送穷北。
鼎镬甘如饴，求之不可得。
阴房阗鬼火，春院閟天黑。
牛骥同一皂，鸡栖凤凰食。
一朝蒙雾露，分作沟中瘠。
如此再寒暑，百沴自辟易。
嗟哉沮洳场，为我安乐国。
岂有他缪巧，阴阳不能贼。
顾此耿耿在，仰视浮云白。
悠悠我心悲，苍天曷有极。
哲人日已远，典刑在夙昔。
风檐展书读，古道照颜色。
相见欢
朱敦儒（宋代）

秋风又到人间。叶珊珊。四望烟波无尽、欠青山。

浮生事。长江水。几时闲。幸是古来如此、且开颜。
廷评庆寿口号
韦骧（宋代）

纳庆新春八十年，更逢诞日一开筵。童颜鹤发人间贵，道服乌巾地上仙。

玉盏煇煇擎寿酒，金炉苒苒泛香烟。暂停丝管听祈颂，愿见恩书历九迁。
赏桂
卫宗武（宋代）

驾言适东野，聊以慰离索。
摄齐甫升堂，开尊随命酌。
芳鲜罗果羞，珍重如宿约。
主客成五人，爽气涵秋岳。
风生雄辩豪，舂容光焕发笑语狮。
曲径行委蛇，幽亭恣盘礴。
团团骈翠树，一一耀丹萼。
葳蕤花四出，氤氲香遍达。
方恨负清赏不料此行乐。有女娇娅姹，
有子见头角。举醆竞属赏，
此情尤不薄。英英晚节丛，
芳意满篱落。载酒傥重来，
应无爽宿诺。
秋日过京口
王镃（宋代）

晚风簌簌荻花飞，络纬声乾豆叶稀。
水国易寒裘马健，织金添作海青衣。
蝘蜓鸣
张若霳（清代）

暮潮初静月华生，秋草秋花放晚晴。一种破愁愁不断，空阶蝘蜓向人鸣。
次韵送别曾英发
王庭圭（宋代）

士元来访颍川公，桑下清谈有素风。不扣洪钟安识响，更闻妙句岂宜蒙。

如君晚节犹堪奋，期我高名莫大穹。此别应难问消息，寄书无惜到山中。
寄题阎 其四
周紫芝（宋代）

属玉双飞下绿蒲，小溪分水照林庐。疏泉漫作江湖意，不种封君万尾鱼。
次韵和都运崔谏议寄示立春前一日宿岚谷山程
韩琦（宋代）

绝塞风霜正树威，不知韶律起从微。十千酒且迎春酌，五九寒须半腊归。

破屐好山连日上，费诗娇雪著人飞。属封所过皆蒙惠，民吏应如挟纩衣。
九日广陵同陈十五先辈登高怀林十二先辈
欧阳詹（唐代）

客路重阳日，登高寄上楼。风烟今令节，台阁古雄州。

泛菊聊斟酒，持萸懒插头。情人共惆怅，良久不同游。
献浙东柳大夫
崔道融（唐代）

属城甘雨几经春，圣主全分付越人。

俗眼不知青琐贵，江头争看碧油新。
满江红·困顿春眠
侯置（宋代）

困顿春眠，无情思、梦魂飘泊。檐外雨、霏霏冉冉，乍晴还落。山黛四围频入眼，柳丝一缕低荣阁。念沈郎、多感更伤春，腰如削。

风入户，香穿箔。花似旧，人非昨。任游蜂双燕，经营拂掠。海阔锦鱼传不到，洞深紫凤期难约。谩彩笺、牙管倚西窗，题红叶。
赵庸斋挽诗 其二
林希逸（宋代）

品题人物妙权衡，在日江湖有重名。为国得贤八君子，登门执贽几书生。

少游辇路心交久，晚见南华口义成。欲序未酬诗卷在，相知可独是同庚。
观泉
法式善（清代）

我闻玉泉名，未见玉泉水。何年苍雪僧，斸自松根里。

白云一夜飞，秋雨忽然止。居人饮一勺，往往天浆比。

朝涵石气清，暮泻山光紫。岂知在山时，泠泠清若此。
酬陆四十楚源春夜宿虎丘山对月寄梁四敬之兼见贻之作
权德舆（唐代）

东风变蘅薄，时景日妍和。更想千峰夜，浩然幽意多。

蕙香袭闲趾，松露泫乔柯。潭影漾霞月，石床封薜萝。

夫君非岁时，已负青冥姿。龙虎一门盛，渊云四海推。

駸駸步騕褭，婉婉翥长离。悬圃尽琼树，家林轻桂枝。

声荣徒外奖，恬淡方自适。逸气凌颢清，仁祠访金碧。

芊眠瑶草秀，断续云窦滴。芳讯发幽缄，新诗比良觌。

故人石渠署，美价满中朝。落落杉松直，芬芬兰杜飘。

雄词鼓溟海，旷达豁烟霄。营道幸同术，论心皆后凋。

循环伐木咏，缅邈招隐情。惭兹拥肿才，爱彼潺湲清。

拘牵尚多故，梦想何由并。终结方外期，不待华发生。
九月十八日夜泊刘郎浦二绝
洪咨夔（宋代）

平生意气压曹瞒，却为夫人鬓作斑。
堂上横刀何足问，五兵只在画屏间。
扬州杂咏七首
晁补之（宋代）

蜀冈茶味图经说，不贡春芽向十年。
未惜青青藏马鬣，可能辜负大明泉。
得颐
释智愚（宋代）

地窄天宽古所闻，咏茅分得半溪云。
有时梦觉萝客底，懒听前峰鹿叫群。
禅人并化主写真求赞
释正觉（宋代）

似则不是，是则不似。
动兮行云，静兮止水。
能随缘，不堕类。
百草头上老僧，二仪已前自己。
莫将此个形骸，枉挂他人唇齿。
息夫人庙
罗隐（唐代）

百雉摧残连野青，庙门犹见昔朝廷。一生虽抱楚王恨，

千载终为息地灵。虫网翠环终缥缈，风吹宝瑟助微冥。

玉颜浑似羞来客，依旧无言照画屏。
晓过灵石
赵执信（清代）

晓色熹微岭上横，望中云物转凄清。
林收宿雾初通日，山挟回风尽入城。
客路远随残月没，乡心半向早寒生。
惊鸦满眼苍烟里，愁绝戍楼横吹声。
夷齐咏
陈耆卿（宋代）

商道昔波荡，周王纲九围。
二子如冥鸿，翩然独高飞。
周粟固可如，薇亦周之薇。
云胡挟孤愤，了不悟众诽。
天地有正气，日月无斜晖。
惜哉权一字，谬误无已时。
武德纣之虐，贤者诚知之。
为欲扶此教，之死不原违。
吁嗟臣道薄，千载常凄其。
欲上西山望，草际露未晞。
陈素斋席上
韩应（宋代）

自得沧洲趣，门开接钓矶。江光翻夕照，岚气上秋衣。

心苦一官冷，吟多万事违。何如明月夜，有客扣林扉。
寄校书七兄
李冶（唐代）

无事乌程县，蹉跎岁月余。
不知芸阁吏，寂寞竟何如。
远水浮仙棹，寒星伴使车。
因过大雷岸，莫忘几行书。
鹤冲天
贺铸（宋代）

冬冬鼓动，花外沈残漏。华月万枝灯，还清昼。广陌衣香度，飞盖枝、相先后。个处频回首。锦坊西去，期约武陵溪口。

当时早恨欢难偶。可堪流浪远，分携久。小畹兰英在，轻付与、何人手。不似长亭柳。舞风眠雨，伴我一春销瘦。
晓起探梅四首
杨万里（宋代）

打并人间名利心，万山佳处一溪深。
仙家忍饿禅家苦，老子梅边政醉吟。
次韵傅丈武夷道中五绝句 其三
朱熹（宋代）

勋业今从镜里休，箧中空有敝貂裘。死灰那复飞扬意，惠许深惭不易酬。
六月上浣陪王元勃舍人携客游青原山周秀实通判作韵语纪一时胜集奉次元韵
王庭圭（宋代）

使君从千骑，伐鼓惊群偷。前驱严虎节，夹道森蛇矛。

别驾工五言，句刮造化美。笔法蟠高轩，银钩照窗几。

冠盖一时盛，秋旻罗众星。寻思问祖意，米价作么生。

欲扣山中人，何由知彼岸。残阳下峰顶，暮色蔼馀茜。

鸣珂出修竹，驱车转平原。登临悲往昔，岂不多名贤。

独馀姜与颜，人品亦自胜。溪流水溅溅，中堪理渔艇。

宾客随太守，风流几百年。山间留绝唱，巨石枕横川。
郑延平 其三
蔡国琳（清代）

一木偏思大厦支，廿年慷慨屡兴师。未能西北中原定，先向东兴半壁窥。

忠孝难兼儿有恨，滇黔虽远节无亏。祇今鹿耳潮声急，也似灵胥激愤时。
疏斋以旧作题渊明归来图诗见赠依韵奉和
潘从大（宋代）

公归岂为三径松，取节荆轲雠祖龙。平生大义要其终，遁身甘混田舍翁，肯随一世皆尚同。

言言易水诗见志，抚卷陡觉辞深雄，谁知笔补造化工。

寓怀曲糵匪轹醉，孤忠耿耿蟠心胸。纡辔几许尘埃中，柴桑不与车马通。

八表同昏雨濛濛，皦日行天西复东。当年荣木随时穷，黄花今犹傲秋风。

拜公遗像读公传，眼高千载为之空。
南迁途中作七首。寄友人
吴融（唐代）

惊魂往往坐疑飘，便好为文慰寂寥。

若待清湘葬鱼了，纵然招得不堪招。
送梅臞还三山
胡仲参（宋代）

十年湖海上，此日值梅兄。
一见才倾盖，相逢又问程。
新编联画卷，清话入诗评。
从此云山别，因风时寄声。
宣和丁酉太夫人终天墓庐中读金光明经见摩诃
郑刚中（宋代）

虎有爪距，如刀兵利。
佛岂欲人，置身其喙。
惟见前法，欢喜怖畏。
置火销金，观汝难易。
大慈悲父，持戒定慧。
作汝津梁，无有障蔽。
江陵怀古 其一
吴敏树（清代）

纪南休叹霸图空，往迹人犹识渚宫。游猎近驰云梦泽，观兵遥渚陆浑戎。

细腰贮宠矜秦女，长鬣延宾傲鲁公。末代孤臣赋哀怨，犹然大国有雄风。
吊黄塘寺知白上人
郭祥正（宋代）

今日黄塘寺，昔年知白师。悟禅兼悟律，能画亦能诗。

旧卷春涵瞑，新坟月掩悲。馀生我何有，骑马送衰迟。
偶作寄朗之
白居易（唐代）

历想为官日，无如刺史时。
欢娱接宾客，饱暖及妻儿。
自到东都后，安闲更得宜。
分司胜刺史，致仕胜分司。
何况园林下，欣然得朗之。
仰名同旧识，为乐即新知。
有雪先相访，无花不作期。
斗醲干酿酒，夸妙细吟诗。
里巷千来往，都门五别离。
岐分两回首，书到一开眉。
叶落槐亭院，冰生竹阁池。
雀罗谁问讯，鹤氅罢追随。
身与心俱病，容将力共衰。
老来多健忘，唯不忘相思。
玉炉三涧雪 双泯
王丹桂（金朝）

祖道将何言说，正宗著甚谈论。摇唇调吻早差分。背了诸仙心印。似此难为举向，不辞略与开陈。头头物物露全身。言下要君承认。
浣溪沙·漠漠轻寒上小楼
秦观（宋代）

漠漠轻寒上小楼，晓阴无赖似穷秋。淡烟流水画屏幽。
自在飞花轻似梦，无边丝雨细如愁。宝帘闲挂小银钩。
春景 墦间
刘辰翁（宋代）

寒食应无见，携樽炙更燔。墦间迷旧陌，陌上乞吾墦。

麟卧新华表，鸦啼古墓门。施施东郭客，处处乐游原。

冷眼看鹅炙，传家自瓦盆。若敖无麦饭，过者更销魂。
秋蕊香·帘幕疏疏风透
张耒（宋代）

帘幕疏疏风透。一线香飘金兽。朱阑倚遍黄昏后。廊上月华如朱。
别离滋味浓于酒。著人瘦。此情不及墙东柳。春色年年如旧。(墙东 一作：东墙)
题扇面鹌鹑
林景清（明代）

秋入郊原粟正肥，山禽成队啄斜晖。争雄莫向雕笼斗，零落西风百结衣。
和迟田舍杂诗九首
苏辙（宋代）

平湖近西垣，杖屦可以游。
偶从大夫後，不往三经秋。
盎中插蒲莲，菱芡亦易求。
闭门具樽俎，父子相献酬。
赠周宗性龙成教谕
凌云翰（元代）

昌化邑中周教谕，又为教谕到南昌。不除庭草留春色，重采池南带雨香。

鸷鸟何如承鹗荐，斗牛长似射龙光。江空岁晚难为别，折得梅花当举觞。
鹿鸣宴致语口号
陈造（宋代）

黄堂宾宴雾香浮，峙玉时髦得意秋。
庄海长风吹怒翼，禹门惊意化吞舟。
黄生眉宇看辉映，渌涨瑶杯剩献酬。
来岁归时君记取，恩袍成行拥龙头。
榆关遇雨
戴亨（清代）

萧萧红叶落，历历雁声过。一夜榆关雨，愁听出塞歌。
九日登少陵台
李西堂（清代）

木落西风雁叫哀，黄花满地独登台。古人何往名犹在，佳节无端我又来。

把酒欣逢陶令醉，吟诗转忆少陵才。凭高几度栏频倚，寂寞斜阳冷碧苔。
镜湖有鸟名水凫於春夏间若日打麦作饭偶有所
陆游（宋代）

人生天地中，赋予各有限。
所享过所赋，鲜不贻後患。
玉食害而家，此语禹所难。
麦饭勿谓薄，耕时泥及骭。
土塯竹为挟，盐酪调藜苋。
吾媿人岂知，尚以陋见讪。
恨亦见事迟，失脚堕名宦。
千载梁伯鸾，巍然吾无间。
看牡丹
殷益（唐代）

拥毳对芳丛，由来趣不同。
发从今日白，花似去年红。
艳冶随朝露，馨香逐晚风。
何须待零落，然后始知空。
杂曲歌辞。十二月乐辞。八月
李贺（唐代）

孀妾怨长夜，独客梦归家。傍檐虫缉丝，向壁灯垂花。

檐外月光吐，帘中树影斜。悠悠飞露姿，点缀池中荷。
偈颂二十九首 其二十五
释清了（宋代）

纯清绝点，似镜长明。照不失虚，万像体妙。细中之细，雪尽冰消。

功就之功，任运现成。
昭君叹
孙蕡（明代）

忆初少小入宫时，风鬟雾鬓绿萎蕤。自言佳色已无匹，不谓官家犹未知。

十二琼楼动光彩，三千彩女妒娥眉。鸳帏不作春宵梦，红叶常题秋日诗。

画工不识嫣妍趣，却遣丹青故相误。买工不是吝黄金，黄金已尽相如赋。

早知容貌世稀有，临别夫君犹可顾。翻将寂寞倚门悲，啼向迢迢去乡路。

穹庐雪落似梨花，五月天山草未芽。镜玉尘昏孤凤影，臂红香冷守宫砂。

长门无复沾恩泽，绝域谁知有岁华。不恨胡沙埋绝色，还闻汉国选良家。

人言北狩封姑衍，尽日凝妆候金辇。憔悴虽缘别恨添，娉婷尚胜良家选。

五云迢迢山宛宛，日近长安一何远。新爱虽浓独自怜，旧恩未断谁能遣。

琵琶一曲苦从军，调苦单于醉不闻。霜压氍毹秋欲半，月低弦索夜将分。

溶溶泪湿龙香拨，冉冉愁看雁塞云。病里常思霍去病，梦中犹诅奉春君。
题王君静斋崇慕堂
邓文宪（明代）

高堂无处觅音容，一室萧然倚墓东。昧旦香烟闻宿鸟，清霄灯影照吟虫。

百年继述悬心曲，几度冠裳焕目中。一出三年归未得，可堪惆怅对秋风。
岁晚怀二弟
姚孝锡（宋代）

少易成欢老易伤，壮游垂白未还乡。烟尘无复音书到，魂梦犹还道路长。

爆竹又惊新荐岁，屠苏空忆旧传觞。年年此日遥相忆，鸿雁何时续断行。
刘景文家藏乐天《身心问答三者》，戏书一绝其后
苏轼（宋代）

渊明形神自我，乐天身心相物。而今月下三人，他日当成几佛。
桂阳劝农
陈傅良（宋代）

雨耨风耕病汝多，谁将一一手摩挲。
幸因奉令来循垄，恨不分劳去荷蓑。
凉德未知年熟不，微官其奈月樁何。
殷勤父老曾无补，待放腰鎌与醉歌。
言怀
曹松（唐代）

出山不得意，谒帝值戈鋋。
岂料为文日，翻成用武年。
四时田园杂兴六十首·其三十五
范成大（宋代）

采菱辛苦废犁锄，血指流丹鬼质枯。
无力买田聊种水，近来湖面亦收租。
谒韩文公祠
张尚瑗（清代）

总角诵公文，不啻编三绝。半世味公道，无能剑一吷。

维公不朽姿，薄云贯虹蜺。谤伤与夸眩，两者均蠓蠛。

氛氲一瓣香，万古应同爇。举举何未生，敢云景行切。

潮阳谪宦区，偶然鸿爪雪。借此涤炎陬，海滨斗杓揭。

湖流漾清派，峰势环飞岊。江山衔明德，临眺心神澈。

白云飘檐楹，恍忆灵旗掣。史公识尊圣，世家表弟子。

后虽未敢例，义在可窃比。济济伊洛徒，游扬复罗李。

韩门数入室，若籍湜服喜。唐宋两朝史，附传共编记。

匹夫百世师，坡言得之矣。配禹尚非夸，传轲又何訾。

荒荒海水南，明珠孕天水。过化遂成材，庙食芳蘋芷。

虬枝侍郎木，桧楷同薿薿。
次王和夫见寄
舒頔（元代）

旌旗摇曳柳营前，邑赖元戎守禦坚。林薮漫如秦地日，山河依旧汉家天。

刚风万里扫妖祲，甘雨四方清瘴烟。堪羡山中萃清致，醉歌人讶老诗仙。
思山吟
邵雍（宋代）

看即青山与白云，寻思没量大功勋。
未知乐处缘何事，岂止饥时会茹荤。
千首拙诗难着怨，一樽芳醑别涵春。
壶中日月长多少，能老红尘几辈人。
和茧雪和归田园居六首 其六
谢元汴（明代）

饭牛白石烂，贤者叹陇陌。生不逢尧舜，失意难自适。

烨烨月与逢，煜煜三五夕。敢以虾蟆篇，兑此光明隙。

风雨亦纵横，可以一腕役。愿招孙刘辈，共树笔墨迹。

璅璅者何为，买菜而求益。
虞美人（李敷文席上）
王质（宋代）

翠阴融尽毵毵雪。惨淡花明灭。嫩沙拂拂涨痕添。想见故溪、绿到草堂前。

夕阳红透樱桃粒。掩映深沈碧。成都事事似江南。只是香衾、两处受春寒。
湖村
焦循（清代）

湖村足栖止，两岁觉秋清。霜肃叶还绿，吟高鸟不惊。

竞心缘病息，衰发逐秋生。只愿亲身健，年荒亦太平。
大墓山哭亡弟造夫 其一
罗洪先（明代）

骨肉俱如故，音容尔竟沈。可怜一抔土，遂隔九原深。

执手难凭梦，何言可寄心。亦知年向老，犹自泪难禁。
和聂之美鸡泽官舍诗七首·题厅壁
司马光（宋代）

百里有民社，古为子男国。
苟有爱物心，稚老皆蒙德。
为身不为人，鄙哉陶彭泽。
元旦训孙
徐经孙（宋代）

咨尔潭生，今岁十六。弃汝幼志，企慕老宿。收汝放心，归就检束。

业必精思，书必勤读。敬事父母，出入必告。钦奉师模，传习必熟。

友爱同气，如手如足。珍重自身，如圭如玉。非礼勿视，祇污青目。

非礼勿听，祇乱心曲。非礼勿言，言必招辱。非礼勿动，动必非福。

翁作箴言，尔其佩服。念哉敬哉，中有天禄。
偈颂四首 其三
释了朴（宋代）

桃花红，李花白，东君怯寒辨未得。且令蝴蝶舞三台，啄木和成十八拍。

呵呵呵，可怜陌上游人，开眼堂堂著贼。
二使者游东山酒后寄诗走笔次韵
张栻（宋代）

颇闻东山盛行乐，坐想风前酒兴豪。
领略正应胸次别，吟哦更觉笔端高。
送堵修远归湖城
杨冠卿（宋代）

十载读书松竹林，壶觞歌咏有知音。
君今别我市朝去，谁伴寒窗拥鼻吟。
夏日湖泛作采莲曲
皇甫汸（明代）

雀舫疑杯渡，虹桥似带萦。
湖光湛处全无暑，云气浮时半有晴。
湛时流水歌声起，湛日采莲殊未已。
帆回橹转逐桥斜，树里溪边是妾家。
翠裙<女忌>杀风前叶，红粉娇于水上花。
花开花落独含愁，人去人来不断游。
玉斝醉霞何惜晚，瑶华零露易惊秋。
秋露蒹葭没，秋水芙蓉歇。
菱镜年年非故颜，荷衣夜夜空明月。
白云
林通（宋代）

白云亭构见浮图，贤尹标名意有余。
閒抱石岩禅客座，影笼墨有宪台书。
玎珰玉溜无停响，潇洒琅玕不用疏。
登赏已知情放佚，飘飘应喜类相如。
感时二首 其二
陈著（宋代）

一点忠忱无处输，与滔滔者走危途。新声感泣尚书客，破镜传危公主奴。

流散莫非中泽雁，死亡谁是首邱狐。平生师友多黄土，吞哭何曾奠束刍。
锦钱馀笑 其二
郑思肖（宋代）

昔有古先生，忒杀不唧溜。拈得一枝花，失却一张口。

白昼叫不醒，徒尔打筋斗。若欲了此意，但饮一杯酒。
玄理歌 其二
李道纯（元代）

皎蟾形兆出庵来，烁烁光明充大宇。治人事天莫若啬，夫啬谓之重积德。

性天大察长根尘，理路多通增业识。聪明智慧不如愚，雄辩高谈争似嘿。

绝虑忘机无是非，隐耀含华远声色。寡欲薄味善根臻，省事简缘德本植。

一念融通万虑澄，三心剔透诸缘息。谛观三教圣人书，息之一字最简直。

若于息上做工夫，为佛为仙不劳力。息缘达本禅之机，息心明理儒之极。

息气凝神道之玄，三息相须无不克。说与知堂田皎蟾，究竟自心为轨则。
白日吟
陈自修（清代）

白日不我待，志士心悲伤。
功业一无就，双鬓镜中苍。
古人有遗一，日进期无疆。
读尽天下书，拄腹复撑肠。
谈笑折强虏，风尘靖四方。
收复旧版宇，万国来梯航。
爵禄安可羁，高蹈从子房。
兹事属吾辈，终夜不能忘。
谒山
李商隐（唐代）

从来系日乏长绳，水去云回恨不胜。
欲就麻姑买沧海，一杯春露冷如冰。
夏日过琳宫
王恭（明代）

琼馆迢迢隐碧岑，平时钟磬出空林。苔因暑气侵仙帙，鹤伴闲云对客簪。

小洞石泉香洗药，古坛松树净横琴。欲谈火枣交梨事，愧杀红尘一片心。
饯湖州薛司马
宋之问（唐代）

别驾促严程，离筵多故情。交深季作友，义重伯为兄。

镇静移吴俗，风流在汉京。会看陈仲举，从此拜公卿。
送陈云崖游三衢
周弼（宋代）

吟得诗成若等闲，为吾开尽锦囊斑。
不专瘦岛元和末，要且长城大历间。
帆入乱潮随涨水，帽冲残雪度危山。
从今便少春游伴，才过新生可得还。
集英殿赐百官宴以雨放
梅尧臣（宋代）

春来无点雨，三月始闻雷。
晓殿鸣檐急，群公罢食回。
燕迎风翅健，马踏雾泥开。
晚觉微阳透，飞光上绿槐。
送罗著作两浙按狱（著作尝宰苏州吴县）
李频（唐代）

使印星车适旧游，陶潜今日在瀛洲。科条尽晓三千罪，

囹圄应空十二州。旧绶有香笼驿马，皇华无暇狎沙鸥。

归来重过姑苏郡，莫忘题名在虎丘。
用徐编修德夫韵其开藩旴江二首
王迈（宋代）

几年泉谷养灵根，一立朝班敢尽言。
鏁制玉麟辞绀殿，符分金虎坐辕门。
郡条上日新施设，民瘼微时预讨论。
勿鄙向来工珥笔，只将清净镇嚣喧。
与周子充侍郎同宿石湖
范成大（宋代）

幽香馥蕙帐，清梦安且吉。
萝月堕苍茫，松风隐萧瑟。
晓禽啄且鸣，唤我起盥栉。
钩窗纳云涛，灩灩浴初日。
金钲忽腾上，倒景落书帙。
佳晴有新课，晒种催艺秫。
从今不得闲，东皋草过膝。
杂体诗 其四 刘文学
薛蕙（明代）

步入西苑园，游戏芙蓉池。明月照绿水，神飙散文漪。

层轩跨通照，雕槛承丹梯。众宾列长榻，不醉且无归。

菡萏泛清波，华萼正参差。清歌随风转，宿鸟东西飞。

公子兴藻思，濡翰相招携。小臣非吉甫，答赋安能希。
夜不成寐望月有感
陆祖瀛（清代）

蕉窗寂静已更深，银蜡烧残玉漏沉。万缕清愁传夜柝，半床幽梦碎秋砧。

声闻寒鹤作长啸，目送飞鸿动远吟。睡起怀人清不寐，一帘明月照罗衾。
西堂假山
孔武仲（宋代）

范蠡不归吴，鲁连东泛海。
当其纵目时，长有青山在。
我今囚一官，宅舍不容改。
尘嚣日侵陵，视听乏爽垲。
天机能几何，与物相俎醢。
当求景物净，以涤身心浼。
县南山不远，溪口石可彩。
叠累亦成形，依稀聊自绐。
寒余洞泉脉，绿带天边蔼。
翠壁渐孱颜，奇峰何{左山右畾}嵬。
乔林相隐映，亭院生光彩。
笑揖浮丘翁，霓旌如可待。
区区浃时力，直欲凌真宰。
稍全仁者乐，未恤儿辈骇。
又动江南思，匡庐田已买。
月上海棠 冬至后一日独居无悰用前韵
段成己（金朝）

光阴输与閒人手。屈指穷冬又初九。风雪拥柴关，竹外一枝梅秀。

醅瓮熟，似笑渊明止酒。溪山旧约吾无负。便结无情岁寒友。

世味尽醇醲，掩鼻向伊慵嗅。蓬茅底，有手何妨且袖。
便风经雁汊宿荻港是日舟行四百里三首
岳珂（宋代）

瞬息四百里，经行三十年。
此时真缩地，当日信梯天。
岸过人回首，山浮浪驾肩。
望尘何足羡，御寇正泠然。
过湖偶题书于邬子之津
赵蕃（宋代）

洞庭厥大九州间，此地吞潴未觉悭。一抹远青为四望，亦云髣髴似君山。
次韵烹茶四首
傅察（宋代）

仰望群公若会仙，贪论茗饮未安眠。
冥搜往往游尘外，得句时时在枕前。
夜漏哎吟清彻骨，晴窗挥染净无烟。
中秋风月佳辰近，应把云腴对竹煎。
采云轩
林俛（宋代）

沧海扬尘已几回，麻姑缓步此峰来。
彩云缥缈闻仙乐，绿篆淋淳销翠苔。
仙境长留间日月，飞仙宜号小蓬莱。
凤箫鹤驭还相待，名籍今应在玉台。
汉宫春·点点江梅
佚名（宋代）

点点江梅，对寒威强出，一弄新奇。零珠碎玉，为谁密上南枝。幽香冷艳，纵孤高、却遣谁知。惟只有、江头驿畔，征鞍独为迟迟。聊拈粉香重问，问春来甚日，春去何时。移将院落，算应未肯头低。无人共折，傍溪桥、雪压霜欺。君不见、长安陌上，只夸桃李芳菲。
盘矶
许及之（宋代）

新月当沈钩，香芹抵垂饵。矶上坐移时，水清鱼自戏。
拒霜花
薛季宣（宋代）

蘸染木芙蓉，深红间浅红。锦笼烘夕照，翠袖揖秋风。

艳冶归尤物，凄凉识化工。拒霜高节在，丹药谩成丛。
雨夜读杜诗感作
庄湘泽（清代）

凄凄风雨夜，閒读少陵诗。展卷思今古，闻笳感乱离。

平居多寄慨，世事有同悲。何日烟尘息，天心若未知。
同官皆和复次韵 其一
曾几（宋代）

苍官可长雄，馀子皆季叔。所以吾外家，深栽后彫木。
兰陵王·三峰碧
葛长庚（宋代）

三峰碧。缥渺烟光树色。高寒处，上有猿啼，鹤唳天风夜萧瑟。山形似笔格。人道江南第一。游紫观，月殿星坛，积翠楼前吹铁笛。

客来访灵迹。闻王郭当年，曾此驻锡。二仙为谒浮丘伯。从骖鸾去后，云深难觅。丹炉灰冷杵声寂。依然旧泉石。

泉石。最幽阒。更禽静花闲，松茂竹密。清都绛阙无消息。共羽衣挥尘，感今怀昔。堪嗟人世，似梦里，驹过隙。
少年行二首
曹子念（明代）

六郡良家三辅豪，千金鞍马百金刀。
也知侯印寻常事，不分秋来太白高。
句 其六
王安国（宋代）

风暄翠幕春沽酒，露湿筠笼夜卖花。
百字令 其二 再用白石老仙韵，答臞盦前辈。秋风乍起，江上鲈肥，倚镫歌之，不啻赓招隐矣
冯煦（清代）

蕙风初霁，且方舟荣誉、招携胜侣。十里冷红香不断，菰叶蘋花谁数。

雁户延秋，鱼天弄暝，中酒人如雨。晚蝉高树，重吟白石新句。

归暮。银汉将斜，元戎小队，紫陌鸣鞭去。廿载蓬飘人海里，负了画桥烟浦。

楚甸肠回，吴霜鬓点，商略编茅住。荷衣迟我，底须留滞征路。
山坡羊·燕子
赵善庆（元代）

来时春社，去时秋社，年年来去搬寒热。语喃喃，忙劫劫。春风堂上寻王谢，巷陌乌衣夕照斜。兴，多见些；亡，都尽说。
句 其二
蔡京（唐代）

龙烛影中犹是腊，凤箫声里已吹春。
月午
杨万里（宋代）

揭竿借日自烘衣，背立睛暄片子时。
雪後春生人未觉，弄丝蟢子独先知。
和陶贫士七首，并引 其一
苏轼（宋代）

长庚与残月，耿耿如相依。以我旦暮心，惜此须臾晖。

青天无今古，谁知织乌飞。我欲作九原，独与渊明归。

俗子不自悼，顾忧斯人饥。堂堂谁有此，千驷良可悲。
金陵待稚存不至适容甫招饮
黄景仁（清代）

去年人来白下时，清秋襆被相追随。青溪溪头一轮月，照尔日日添新诗。

偶然持论有龃龉，事后回首皆相思。今年秋比去年早，今年月比去年好。

我来待君君不来，问水寻山都草草。幸有汪子相过从，慰我离家倾深钟。

尊前话旧半悲乐，痛饮不觉酣西风。聊将生别新知意，吟入六朝烟寺中。
次韵程泰之正字 其五
王十朋（宋代）

卧闻征雁作回音，遥想吾庐玉满林。乘兴扁舟定归去，草堂深处伴猿吟。
新安
许月卿（宋代）

新安别无奇，只有千万山。
千万万山中，其奇乃出焉。
下者为砚石，与世生云烟。
高者无系累，飘然出神仙。
忽生朱晦庵，追千万世前。
示千万世后，如日月当天。
呜呼新安生若人，不知再生若人是何年。
和伯父仲球立春即事二首 其二
王之道（宋代）

对雪酬春付酒杯，兵馀真似复然灰。路通千里传书去，人喜三军破贼回。

梅萼封檀香未彻，湖声撞玉冻初开。疏篱败屋休兴叹，幸事群凶不再来。
观野塘荷花
袁说友（宋代）

淤泥生荷化，物外各有性。
环城散红锦，颭滟满支径。
人卧莲叶舟，酒吸碧筒柄。
个中有真乐，乐尽意不尽。
东宁十咏
高拱乾（清代）

谁言习俗乱丝同，揽辔澄清乏寸功。拊辑尚惭屏翰寄，更番何寸戍楼空。

拟携片石安归棹，聊订新编当采风。此去中原询异事，仙桃长对佛桑红。
冬至习仪朝天宫用韵 其一
黄廷用（明代）

斋心晓坐众星稀，行到桥西宫漏微。广宇风高摇佩玉，虚檐雪漏晃朝衣。

一元紫极阳初动，万汇瑶寰春欲归。太史共占云物瑞，叩玄童子已忘机。
咏怀 其一
梁有誉（明代）

心星转坤维，芳荣遽销谢。玄蝉号树间，蟋蟀吟幽榭。

商飙荡陵苕，物性随时化。瞻彼孤飞鸿，游戏清澜下。

霜霰既以违，唼藻何雍暇。微禽尚有适，而我独悲咤。

志士惜流光，哀歌达长夜。愧无鲁阳德，何以回羲驾。
次韵前人谒禹庙三首 其一
赵抃（宋代）

治水开陈遂刻碑，钜贤留意向当时。主翁不作知音贺，妙绝如何见好辞。
和先师宏智和尚五转位颂 金针去复来
释慧晖（宋代）

清虚大道长安路，往复何曾有间然。暗去明来锋不露，渠侬始不堕中边。
荆门卓刀泉庙
陈洪谟（明代）

千古英雄泪，孤亭土木身。松萝蟠岁久，蘋藻逐时新。

杖策纡天步，挥刀仄日轮。有泉堪饮马，灏气贯秋旻。
秋感
陆游（宋代）

瘦尽腰围白尽头，悲蛩声里落梧秋。
短檠且忍经年别，竖褐犹懹卒岁忧。
天地无私嗟独困，风霜有信又残秋。
顽躯安得常强健，更倚东吴寺寺楼。
雪中陆务观数来问讯用其韵奉赠
曾几（宋代）

江湖迥不见飞禽，陆子殷勤有使临。
问我家居谁暖眼，为言忧国只寒心。
官军渡口战复战，贼垒淮壖深又深。
坐看天威扫除了，一壶相贺小丛林。
次韵才叔和陈大用七夕绝句 其二
许及之（宋代）

小说无端漫五车，流传缪处盍刊磨。杜陵堪笑还堪惜，吟到佳期奏雅多。
太一宫成奏告礼毕秦枢密有诗示秘阁次韵一首三绝 其一
周紫芝（宋代）

圣主均休锡庶民，亲祠遥望属车尘。云旗欲下精诚格，绛阙初成制作新。

肃肃衣冠严祀事，雍雍箫鼓降明神。椒浆一酌能多少，散作人间万国春。
九月初旬有西江之行晚泊富春
沈鑅（清代）

离家才百里，时有好山看。城树延秋色，江波荡暮寒。

鸟栖孤塔定，帆卸夕阳残。如此芳洲路，行行未觉难。
使君黄秘书上印有期闻严召已得好语赋诏律送
曹彦约（宋代）

五十莱衣宦海荣，每将忠谠报平生。
暂分竹去宽宵旰，又赐环平近圣明。
人物渺然须引类，东南竭矣愿休兵。
功名自重囊中物，感悟从来看积诚。
仲夏村居四叠前韵三首 其二
冯舒（清代）

老来衰惫总堪嗟，无力分秧与萟麻。欹枕送人忙日月，杜门还我睡年华。

菊秧按谱栽三径，农事成书著一家。只恨今年风雨恶，屋茅吹尽柱头斜。
中秋后一夕登清心阁二首 其二
杨万里（宋代）

秋夜真成昼，西山却在东。吹高半轮月，正赖一襟风。

清景今年过，何人此兴同。青天忽成纸，似欲借诗翁。
挂瓶叠前韵
弘历（清代）

蘅皋掇菁藻，毡室伴清嘉。却喜多风韵，偏宜对月华。

纷披红艳夥，掩映绿丛斜。还似文轩侧，微吟倚碧纱。
幽居春晚
陆游（宋代）

云归禹穴赏新晴，酒宿兰亭散宿酲。
竹带鞭移俄盛出，鹤全窠宿已长鸣。
故山虽媿收身晚，外物元如脱发轻。
只恐村邻成间阔，杖藜随处叩柴荆。
忆王孙 垂虹桥
华文炳（清代）

垂虹垂柳正如丝。油碧春江二月时。酒旆临风映水湄。

比红儿。十五吴娃唱竹枝。
题桂殿秋辞
李仁本（宋代）

飞翠盖，走篮与，
乱山千叠为先驱。洞天迎目深且窈，
满耳天风吹步虚。巑兽石，
错虬松，黛岚终日下天风。
杖藜携我恣遥望，缥缈霓裳飞碧空。
金带重，紫袍宽，
到头不似羽衣间。君王若许供香火，
神武门前早挂冠。
书寄牛孙
韩淲（宋代）

含笑花开寄一枝，要来山里伴清诗。儿曹识取香浓处，全似人家酒熟时。
宋祥符封焦隐士墨敕
齐彦槐（清代）

不受当时诏，何劳后世封。仙踪久已寂，帝梦适然逢。

黄纸花文古，丹炉药气浓。犹嫌大夫号，唐突泰山松。
钱塘江头寄兴
张希载（明代）

寻真偶过大明庵，斗径纡回步不堪。傍竹幽禽啼欲暮，眠云老衲梦初酣。

归心时逐江流急，逸兴春从树色贪。更欲振衣千仞去，笑将行止与琴弹。
雨
朱景英（清代）

节物重阳近，殊方困久晴。翻盆一宵雨，赴壑众溪声。

瘴岭忽凉至，畬田方睌耕。萧寥到庭竹，愁滴客中情。
海珠饯别 其二
岑用宾（明代）

一官迟暮讵称雄，行李图书一箧中。老骥自能谙去路，来鸿何日慰飘蓬。

鹊桥天上添秋兴，渔笛湾头响暮空。惜别且拚今夕醉，翩翩旌旆欲乘风。
和左与言
许景衡（宋代）

贫病年来谢还往，交亲书问可相闻。如何旧好怀天末，犹及新相寄海濆。

吾子叔孙尽咸籍，主人兄弟亦机云。群居犹有游从乐，官况凄凉独广文。
已酉九日瓜州次陶靖节已酉九日韵
谢肃（明代）

广陵值佳节，游子欣慨交。闲情日已适，短发秋自凋。

俯愧鱼龙蛰，仰惭鸿雁高。落木际遥岸，微云翳曾霄。

岂无沉尊醁，薄慰行路劳。采菊芳洲上，独酌当金焦。

酣来登远游，怅望柴桑陶。达人爱重九，从古非一朝。
天仙子 自赋所藏叶小鸾眉纹诗砚
龚自珍（清代）

天仙偶厌住琼楼。乞得人间一度游。被谁传下小银钩。

烟淡淡，月柔柔。伴我熏香伴我修。
榴皮题壁
朱景行（宋代）

白酒延宾出自如，收书养性务三余。
山人醉吐惊人句，却向东庵素壁书。
寄白学士
张籍（唐代）

自掌天书见客稀，纵因休沐锁双扉。

几回扶病欲相访，知向禁中归未归。
叔问作崇兰馆图画叔问去非与余相从林壑间二公各题二绝句余同赋四首 其二
程俱（宋代）

崇兰深寄北山幽，何日追随得自由。下石向来多卖友，断金投老得良俦。
閒居书事
杨时（宋代）

轻风拂拂撼孤柽，庭户萧然一室清。
隔叶蝉鸣微欲断，又闻余韵续残声。
宫中舞队歌词 其三
张翥（元代）

白玉雕钗燕，黄金凿步莲。箫吹凤台女，花献蕊宫仙。

香雾团银烛，歌云扑锦筵。请将供奉曲，同贺太平年。
寒夜独坐游子多怀简知己
骆宾王（唐代）

故乡眇千里，离忧积万端。鹑服长悲碎，蜗庐未卜安。

富钩徒有长，贫铗为谁弹。柳秋风叶脆，荷晓露文团。

晚金丛岸菊，馀佩下幽兰。伐木伤心易，维桑归去难。

独有孤明月，时照客庭寒。
悯农
洪咨夔（宋代）

麦黄蚕登簇，秧青雨催耕。
农家竭作诗，无工搏蚊虱。
短杠雁鹜进，修繂蝼蚊行。
谟盖溪壑满，名言舆梁成。
稽山书院尊经阁记
王守仁（明代）

经，常道也，其在于天谓之命，其赋于人谓之性，其主于身谓之心。心也，性也，命也，一也。通人物，达四海，塞天地，亘古今，无有乎弗具，无有乎弗同，无有乎或变者也，是常道也。其应乎感也，则为恻隐，为羞恶，为辞让，为是非；其见于事也，则为父子之亲，为君臣之义，为夫妇之别，为长幼之序，为朋友之信。是恻隐也，羞恶也，辞让也，是非也，是亲也，义也，序也，别也，信也，一也；皆所谓心也，性也，命也。通人物，达四海，塞天地，亘古今，无有乎弗具，无有乎弗同，无有乎或变者也，是常道也。是常道也，以言其阴阳消息之行焉，则谓之《易》；以言其纪纲政事之施焉，则谓之《书》；以言其歌咏性情之发焉，则谓之《诗》；以言其条理节文之著焉，则谓之《礼》；以言其欣喜和平之生焉，则谓之《乐》；以言其诚伪邪正之辩焉，则谓之《春秋》。是阴阳消息之行也以至于诚伪邪正之辩也，一也；皆所谓心也，性也，命也。通人物，达四海，塞天地，亘古今，无有乎弗具，无有乎弗同，无有乎或变者也，夫是之谓六经。六经者非他，吾心之常道也。故《易》也者，志吾心之阴阳消息者也；《书》也者，志吾心之纪纲政事者也；《诗》也者，志吾心之歌咏性情者也；《礼》也者，志吾心之条理节文者也；《乐》也者，志吾心之欣喜和平者也；《春秋》也者，志吾心之诚伪邪正者也。君子之于六经也，求之吾心之阴阳消息而时行焉，所以尊《易》也；求之吾心之纪纲政事而时施焉，所以尊《书》也；求之吾心之歌咏性情而时发焉，所以尊《诗》也；求之吾心之条理节文而时著焉。所以尊《礼》也；求之吾心之欣喜和平而时生焉，所以尊《乐》也；求之吾心之诚伪邪正而时辩焉，所以尊《春秋》也。

盖昔者圣人之扶人极、忧后世而述六经也，犹之富家者之父祖，虑其产业库藏之积，其子孙者或至于遗忘散失，卒困穷而无以自全也，而记籍其家之所有以贻之，使之世守其产业库藏之积而享用焉，以免于困穷之患。故六经者，吾心之记籍也；而六经之实，则具于吾心，犹之产业库藏之实积，种种色色，具存于其家；其记籍者，特名状数目而已。而世之学者，不知求六经之实于吾心，而徒考索于影响之间，牵制于文义之末，硁硁然以为是六经矣；是犹富家之子孙，不务守视享用其产业库藏之实积，日遗忘散失，至于窭人丐夫，而犹嚣嚣然指其记籍。曰：“斯吾产业库藏之积也！”何以异于是？

呜呼！六经之学，其不明于世，非一朝一夕之故矣。尚功利，崇邪说，是谓乱经；习训诂，传记诵，没溺于浅闻小见，以涂天下之耳目，是谓侮经；侈淫辞，竞诡辩，饰奸心盗行，逐世垄断，而犹自以为通经，是谓贼经。若是者，是并其所谓记籍者而割裂弃毁之矣，宁复知所以为尊经也乎？

越城旧有稽山书院，在卧龙西岗，荒废久矣。郡守渭南南君大吉，既敷政于民，则慨然悼末学之支离，将进之以圣贤之道，于是使山阴令吴君瀛拓书院而一新之；又为尊经之阁于其后，曰：经正则庶民兴，庶民兴斯无邪慝矣。阁成，请予一言，以谂多士。予既不获辞，则为记之若是。呜呼！世之学者，得吾说而求诸其心焉，其亦庶乎知所以为尊经也矣。
汝南湾
杨备（宋代）

汝南王昔过江东，此地名将汝海同。
玉斝濯来人易醉，有时人面照花红。
乔木颂赠别郭隆夫暨乃侄惟显春试
谢榛（明代）

凤文麟德明时出，延揽英豪网罗密。佳气低连太液云，祥光高映长安日。

当朝二阮非晋俗，不谈玄虚重儒术。九重四散御炉烟，对策彤庭挥巨笔。

更羡两疏真伟才，补衮齐心匡汉室。乔木根深地脉滋，上参碧空千万枝。

广阴覆城去炎暑，动摇时复清风吹。老龙潜海倦霖雨，天教群种待昌期。

古来史传宁无私，野夫作颂久相知。短褐冲寒送别处，玉堂应忆衡漳湄。
波流一首
赵鼎臣（宋代）

波流非自性，绿竹盖其姿。坐得濯缨理，还思垂钓时。

几人能乐水，此处可无诗。寄语尘埃客，勤来一洒之。
城中即事
杨廷理（清代）

半日坚冰半日泥，牵车走马涴轮蹄。风开翠盖松舒秀，鸟啄青条柳破荑。

檐溜倒垂新束笋，土膏初动旧方圭。遥知堑道颓山雪，泼眼琼瑶处处迷。
送胡秀昭谪象州
谢郓（宋代）

燕雀群飞敞汉宫，惊闻伏马忽嘶风。洪恩大度祈三宥，乌府何颜奏一通。

劲节敢攀丹陛槛，忠言应梦白头翁。象台一贬端然直，所幸身穷道不穷。
赠从兄襄阳少府皓
李白（唐代）

结发未识事，所交尽豪雄。
却秦不受赏，击晋宁为功。
托身白刃不，杀人红尘中。
当朝揖高义，举世称英雄。
小节岂足言，退耕舂陵东。
归来无产业，生事如转蓬。
一朝乌裘敝，百镒黄金空。
弹剑徒激昂，出门悲路穷。
吾兄青云士，然诺闻诸公。
所以陈片言，片言贵情通。
棣华倘不接，甘与秋草同。
寒山别馆对雨同来殷作
张熙纯（清代）

际晓天蝉吟，凉云荫乔木。玉琴泛商声，寥寥感旧独。

故人轸离居，暇日惠高躅。烟萝结清欢，岚影散遐瞩。

飞雨忽来过，筠翠霭新沐。稍迷云外峰，复乱林中瀑。

颇涤尘虑烦，焉念流景速。嘉藻时见遗，瑶尊更相属。

松阴淡欲暝，残钟度空谷。
慧聚杂题 慧照堂
李乘（宋代）

眼亦不碌碌，耳亦不碌碌。云外野鸣幽，霜中岁寒绿。

何必面南山，真理明明足。客问慧照名，僧拈一枝菊。
江上晚眺
李杭（清代）

暝色野无际，江皋人未还。乱流孤浸日，寒树远沈山。

沙晚群鸥静，天空一鸟间。沧浪有渔子，乘兴欲追攀。
谢京师故人
元绛（宋代）

丹荔黄甘北苑茶，劳君诱我向天涯。
争如太液楼边看，池北池南总是春。
【双调】拨不断_四景草萋萋
张弘范（元代）

四景
草萋萋，日迟迟，王孙士女春游戏。宫殿风微燕雀飞，池塘沙暖鸳鸯睡，正值着养花天气。芰荷香，露华凉，若耶溪上莲舟放。岸上谁家白面郎，舟中越女红裙唱，逞娇羞模样。楚天秋，好追游，龙山风物全依旧。破帽多情却恋头，白衣有意能携酒，好风流重九。雪漫漫，拥蓝关，长安远客心偏惮。瀹玉瓯中冰雪寒，锁金帐里羊羔镟，这两般任拣。
讯囚
唐庚（宋代）

参军坐厅事，据案嚼齿牙。
引囚到庭下，囚口争喧哗。
参军气益振，声厉语更切：
“自古官中财，一一民膏血。
为吏掌管钥，反窃以自私；
人不汝谁何，如摘颔下髭。
事老恶自张，证佐日月明。
推穷见毛脉，那可口舌争？”
有囚奋然出，请与参军辨：
“参军心如眼，有睫不自见。
参军在场屋，薄薄有声称。
只今作参军，几时得骞腾？
无功食国禄，去窃能几何？
上官乃容隐，曾不加谴呵。
囚今信有罪，参军宜揣分；
等是为贫计，何苦独相困！”
参军噤无语，反顾吏卒羞；
包裹琴与书，明日吾归休。
水仙花二首
郭印（宋代）

隆冬百卉若为留，独对冰姿不解愁。
谁插一枝云鬓里，清香浑胜玉搔头。
送郑太保瀛州都监
梅尧臣（宋代）

秋气入关河，匈奴久已和。
琱弓聊可试，宝剑不须磨。
草木将摇落，牛羊自寝讹。
能知塞垣景，持以赠吾歌。
如梦令·道是梨花不是
严蕊（宋代）

道是梨花不是。道是杏花不是。白白与红红，别是东风情味。曾记，曾记。人在武陵微醉。
题汪水云诗卷
杨学周（宋代）

握手论心不记年，重逢仍似地行仙。
琴弹碧玉时三弄，袖有骊珠近百篇。
岳麓晓行云外履，湘潭夜醉月中船。
它时归隐西湖畔，能把新诗寄一联。
次韵元礼春怀十首
黄庭坚（宋代）

冉冉光阴花柳场，红飘紫落便荐黄。
都无畔岸随风去，却是游丝意思长。
沈山
周彦曾（清代）

小山石片望嵯峨，落日渔樵起啸歌。花覆层峦春气暖，松鸣幽啸夜声多。

当年有客耽丘壑，此日何人卧薜萝。我亦梦中曾一到，他时可许结茅过。
春雨初晴沈野亭见访
陶宗仪（明代）

九十日春浑有几，相将一半雨兼风。草堂晴旭生虚白，花径儿童扫落红。

漫喜故人来泗北，更期后夜宿山中。青鞋布袜须吾辈，百遍相过意未穷。
悲秋
晁说之（宋代）

白杨夹道起秋声，要使征人恨不平。
自笑一生成底事，元常笔秃却谈兵。
明叔昆仲特惠梅花聊赋小诗三篇为谢 其三
韩维（宋代）

朱萼琼华次第开，烦君自折向春台。遥知玉季承欢宴，唱尽新词釂巨杯。
赠叶枢相
姜特立（宋代）

一别乡闾五十秋，今朝作意省松楸。
山川良是人民改，故旧无多岁月流。
不学钱侯夸驷马，聊同范子泛扁舟。
风流二老今重会，把酒殷勤说旧游。
潢州忆丁显
王称（宋代）

故人自是龙头客，何似南荒久不归。欲把一觞陈楚些，月江烟雨正霏霏。
再题华岳观
王钦臣（宋代）

石坛流水共苍苔，青竹林间一径开。可惜梨花飞已尽，前年游客始重来。
送浙东德师侍御罢府西归
张贲（唐代）

孤云独鸟本无依，江海重逢故旧稀。

杨柳渐疏芦苇白，可怜斜日送君归。
偈颂一百五十首
释心月（宋代）

宸奎飞下九重天，凤舞鸾翔墨色鲜。
水石山云最佳处，殷勤一炷玉炉烟。
桃竹杖
许炯（明代）

君不见潇湘烟雨林，上有湘妃双泪痕。苍梧山高湘水深，风波万古愁人心。

又不见嶰谷雌雄管，伶伦吹之宫徵乱。洞庭帝乐久不陈，月冷江空谁是伴。

岂若君生沧海西，托根石上不蟠泥。下临千仞鼋鼍窟，上有五色凤凰栖。

良工一见嗟奇绝，裁成剥尽青虬血。影将明月成三人，瘦比苍藤还九节。

手中随处任提携，江南江北疾如飞。比日与君为倚仗，宁愁世路有岖崎。

丝都观里看花客，相伴朝天游紫陌。前身原是葛陂龙，变化时防风雨黑。
琴调相思引 题美人整琴图
李佩金（清代）

雪影条条裂一痕。夜寒谁与诉秋魂。冰弦欲调，惆怅又还停。

何处西风吹梦冷。凉丝坐向鬓边生。回肠缕缕，难续此时心。
次韵宾旸斋中独坐五首
方回（元代）

诗来似诉屈原醒，阿堵于公颇不庭。
白水真人从断绝，丹元童子尚神灵。
秋眠簟未捐桃竹，晚食齏应韭萍。
肯美张苍肥若瓠，从来吟影只伶俜。
黄陵题咏三首
史正志（宋代）

庙塑湘妃少女容，谁知百岁奉重瞳。
从今好事诗骚客，庄肃录存念虑中。
好事近
张元干（宋代）

梅润乍晴天，帘卷画堂风月。珠翠共迷香雾，是长年时节。

瑶池清夜宴群仙，鸾笙未吹彻。西母醉中微笑，看蟠桃初结。
文宗嗜蛤蜊
释了惠（宋代）

螺师蚌蛤类，大唐天子心。
嗜好即深信，南无观世音。
废书
宋庠（宋代）

断简孔堂坏，遗经汲塚虚。
谩求芸辟蠹，先叹鲁成鱼。
旧帛愁连盖，亡篇恨蠟车。
吾家先训在，楹凿晏生庐。
水调歌头（登赏心亭怀古）
丘崈（宋代）

一雁破空碧，秋满荻花洲。淮山淡扫，欲颦眉黛唤人愁。落日归云天外，目断清江无际，浩荡没轻鸥。有恨寄流水，无泪学羁囚。

望石城，思东府，话西州。平芜千里，古来佳处几回秋。歌舞当年何在，罗绮一时同尽，梦幻两悠悠。杯到莫停手，唯酒可忘忧。
喜雪
洪朋（宋代）

已啭春风百鸟声，斩新飞雪满江城。漫天乾雨纷纷闇，到地空花片片明。

白玉九衢惊晓起，黄云千亩看秋成。更怜洗尽年年瘴，山鬼忧幽不敢行。
池上清晨候皇甫郎中
白居易（唐代）

晓景丽未热，晨飚鲜且凉。池幽绿蘋合，霜洁白莲香。

深扫竹间径，静拂松下床。玉柄鹤翎扇，银罂云母浆。

屏除无俗物，瞻望唯清光。何人拟相访，嬴女从萧郎。
题石桥
范宗尹（宋代）

古木森森白昼昏，瀑泉飞处两山分。
石梁跨谷欣初睹，茗碗浮山信旧闻。
行古向来悲一跌，洁身此去欲三薰。
至人党有矜怜意，便与提携出世纷。
和同年卢都转雅雨红桥修禊原韵 其四
戴亨（清代）

看花老眼倍添明，听遍枝头百啭声。愧我文章真少技，知君心迹自双清。

笙歌队里长春国，灯火光中不夜城。独撚霜髭赓丽句，水明楼上月三更。
西江月 次韵答前人
符锡（明代）

春去漫增閒恼，病馀更爱孤眠。浮名浮利总如然。

生只被他萦管。

囱草不除夜雨，盆榴半吐朝烟。寻常打破鬼门关。

何是何非堪免。
奔亡道中其三
李白（唐代）

谈笑三军却。
交游七贵疏。
仍留一只箭。
未射鲁连书。
北风
陈与义（宋代）

北风掠野悲岁暮，黄尘涨街人不度。
孤鸿抱饥客千里，性命么微不当怒。
梅花欲动天作难，蓬飞上天得盘桓。
千里卧木枝叶尽，独自人间不受寒。
宝江渔唱
古文集（明代）

秋水长天一色清，月明江上踏歌声。翻思响遏行云处，争似芦洲自在情。
水调歌头（四月四日自寿，用玉林韵，兼效其体）
冯取洽（宋代）

林叶润而密，莺语老犹娇。懒翁那记生日，兀兀度昏朝。勘破富那贵贱，参透死生寿夭，至竟本同条。胸次绝疑碍，物外自超遥。

又何尝，贪七贵，慕三乔。溪山吾所自有，宜钓更堪樵。窃笑傍门小法，休觅驻颜大药，揠长只伤苗。造化大炉耳，愚智一齐销。
病中曾端伯见访
吕本中（宋代）

不见仓曹十五年，江城相遇各华颠。何时更践邻居约，判断诸方五味禅。

浮生扰扰乱初定，久病昏昏闲始便。欲问小童寻大隗，胜于猛将画凌烟。
次韵仲辅山中之作
李弥逊（宋代）

崖阴坐清暝，目为山光注。妙意不可名，悠然与心晤。

疏泉石中鸣，落叶衣上住。冷风起虚籁，还向无中去。

三生听钟鱼，偶失来时步。佛屋倚秋风，团团两桂树。

却疑此境中，曾是经行处。
梦中作
戴表元（宋代）

晴霞冠领朝红洁，新涨连空晚绿酣。
惆怅春风倦游梦，木兰亭上望淮南。
仆射山人山中四时词 其四
汪珍（元代）

千林怒号北风恶，阶下纷纷堆败箨。野田日出散牛羊，茅屋天寒喧鸟雀。

湿云筛下豆秸灰，谷口梅花开未开。明朝积玉深一丈，高卧闭门谁复来。
桐川儒学杂咏十七首 其五 澄心池
周瑛（明代）

心清见肝胆，水清见毛发。一私无所容，圣功由是作。
观物吟
邵雍（宋代）

如鸾如凤，意思安详。
所生之人，非忠则良。
如鼠如雀，意思惊躩。
所生之人，不凶则恶。
书林十景 其十 华峰霁雪
谢枋得（宋代）

朔风吹折寒梅枝，严凝冻合彤云痴。华峰屹立亘今古，堆累积聚皆昏迷。

杨花飞舞盈三尺，蝶翅交加呈六出。朝阳发燄照乾坤，万壑千崖消粉饰。
滕王蝶蚁图二首 其二
王恽（元代）

粉香金翠梦能甜，细写春悰入笔尖。却恐寻香飞便去，六宫争下水晶帘。
偈二首 其二
释圆玑（宋代）

无学庵中老，平生百不能。忖思多幸处，至老得为僧。
徐州游崇宁
黄裳（宋代）

得官来自洞中天，閒向桑间戏问禅。已为命机根玉箓，曾将心印祖金仙。

懒看小吏呈朝报，喜听高人说世缘。一物也无参底事，纷纷谁可付真筌。
南歌子第二体 夏景
屠茝佩（明代）

待月调莺槛，乘风斗鸭栏。妆成茉莉与珠兰。簪向鬓边香发、扑冰纨。
羊
李峤（唐代）

绝饮惩浇俗，行驱梦逸材。
仙人拥石去，童子驭车来。
夜玉含星动，晨毡映雪开。
莫言鸿渐力，长牧上林隈。
秋夜同畅当宿潭上西亭
卢纶（唐代）

圆月出山头，七贤林下游。梢梢寒叶坠，滟滟月波流。

凫鹄共思晓，菰蒲相与秋。明当此中别，一为望汀洲。
嵩岳闻笙
刘希夷（唐代）

月出嵩山东，月明山益空。山人爱清景，散发卧秋风。

风止夜何清，独夜草虫鸣。仙人不可见，乘月近吹笙。

绛唇吸灵气，玉指调真声。真声是何曲，三山鸾鹤情。

昔去落尘俗，愿言闻此曲。今来卧嵩岑，何幸承幽音。

神仙乐吾事，笙歌铭夙心。
读秋水篇
孙承恩（明代）

兹辰适在告，幽斋有馀閒。端居淡无虑，俛默神自全。

时抽架上书，得阅秋水篇。达生寄深旨，乍览意不宣。

疏观大化中，物物各自便。小大无等差，秋毫眇坤乾。

逍遥通大道，冥思入幽玄。泛泛涉沧溟，浩浩无津埏。

我今亦忘吾，会意应无言。行云递高楹，好风入疏帘。

倦来复抛书，支颐任颓然。岂不畏疏散，局促尤自贤。
同王九题就师山房
孟浩然（唐代）

晚憩支公室，故人逢右军。轩窗避炎暑，翰墨动新文。

竹蔽檐前日，雨随阶下云。周游清荫遍，吟卧夕阳曛。

江静棹歌歇，溪深樵语闻。归途未忍去，携手恋清芬。
塞下曲二首 其二
刘才邵（宋代）

燕支山头秋叶脱，白龙堆下沙如雪。胶筋漆力胡马肥，骠骑提兵辞玉阙。

万甲光寒若流水，杀气高随鼓声起。雕弓一发落欃枪，连天氛祲清如洗。

金节牙旗入汉关，捷书晓奏天开颜。玉麟喷香满瑶殿，黄麾仗里排千官。

小臣拜舞彤庭下，一寸丹心愿摅写。安边上策古岂无，戒在穷兵事戎马。

但敷文德怀百蛮，边尘不动弓刀闲。汉人耕种胡人猎，陛下圣寿齐南山。
出游
刘安世（宋代）

数子坐愁思出游，丽日光风得情节。一百五日寒食近，二十七品鲑菜阙。

盘空釜冷柰酒何，变剂连环当佳设。诘屈宛是肠九回，缉缀浑如衣百结。

玉笙绕指影参差，疏棂度风晓明灭。浊醪引满亦何负，响齿膏唇咀冰雪。

君不见龙丘行令讥点盐，又不见韩侯出燕歌炰鳖。

生缘自信可柰何，归抱柴关昼常闭。
兴庆池禊宴
赵济（宋代）

抚封占清境，禊宴协良辰。
物态随春秀，歌声洽政淳。
撷芳寻陌绮，泛棹击波鳞。
天幸陪开府，非才愧席宾。
演骚赠舫丘日者
黄佐（明代）

朝绁余马登舫丘。攀揽桂枝聊淹留。翠涛𣶈瀁如中流。

木兰为枻沙棠舟。丘中人兮清且修。逍遥水裔骖飞虬。

扬灵弭节光蚴蟉。芙蓉衣裳纕以兰。翠旌孔盖翩哉翻。

冶容妍迹无定端。琼晖藻景摇沦澜。云霓晻霭矫七盘。

褰帷独往河之干。璜琚纂组缟与纨。鬋鬒曼睩良可欢。

含商咀宫曲未殚。浩倡眇语谁不叹。飘然乘蹻徕湘岷。

乘鹥御霞析木津。笑翻碧寥开帝阍。指麾黔羸星斗鹑。

摄提孟陬窥玉衡。群灵丰丰扈且屯。冲风夕起波龙鳞。

众芳纷糅穷极研。滂心嫭目符乾坤。然疑不作孚以言。

招摇佩履何仙仙。九州寿妖耿在天。世途埃壒无庸贤。

飞鸾在笯鸮乃骞。蹻蹠没牖原湛渊。鞠歌问子胡为然。
癸丑九日重登翠屏山
邓雅（元代）

去年此日屏山饮，醉插黄花一两枝。岁月已同驹过隙，江山重两客题诗。

玄崖耸处云霄近，白鸟飞边径路危。南望故园烟树隔，慈亲应念到家迟。
蜂儿
杨万里（宋代）

密蜂不食人间仓，玉露为酒花为粮。
作蜜不忙采花忙，蜜成犹带百花香。
蜜成万蜂不敢尝，要输蜜国供蜂王。
蜂王未及享，人已割蜜房。
老蜜已成蜡，嫩蜜方成蜜。
蜜房蜡片割无余，老饕更来搜我室。
老蜂无味秪有滓，幼蜂初化未成儿。
老饕火攻不知止，既毁我室取我子。
题僧房绝句
吕岩（唐代）

唐朝进士，今日神仙。足蹑紫雾，却返洞天。
陈参政简易帖赞
岳珂（宋代）

眼底中兴日月，手中建笔虹霓。
造经功成秋兔，先生原有机关报诗。
赠西邻卢少府
刘长卿（唐代）

篱落能相近，渔樵偶复同。苔封三径绝，溪向数家通。

犬吠寒烟里，鸦鸣夕照中。时因杖藜次，相访竹林东。
题赵千里春景
邓文原（元代）

笼烟杨柳娇无力，著雨桃花冶有姿。人在画楼春睡起，不知溪上有新诗。
游少林 其一
区大相（明代）

天下名山数少林，公馀乘兴一登临。黄花翠草凝禅意，白石清池惬赏心。

竟日轮蹄忘去住，百年身世任浮沉。主僧知我耽诗癖，相引行吟到碧岑。
句
王予可（宋代）

壶树苔波月渍皴。
木兰后池三咏。重台莲花
皮日休（唐代）

欹红婑媠力难任，每叶头边半米金。

可得教他水妃见，两重元是一重心。
山中吟
陈允平（宋代）

朝餐山上霞，莫采山下药。
安得山中人，共跨山头鹤。
二月二日阻风呈风行
赵蕃（宋代）

平居说江湖，似若苦饥渴。
及今落吾手，谓可娱朝夕。
胡为连日行，乃复形叹息。
使风不终朝，阻风有并日。
欲行波涛恐，欲住饿馁迫。
吾舟仅如芥，吾命真若发。
吾罪不足云，吾家复何说。
不唯风浩荡，更直雨骚屑。
鸡啼三家幽，鸟度万里阔。
遥闻君山青，旧咏高楼月。
何当俱醉倒，梦去山南北。
赠别陈本容 其六
佘翔（明代）

桃花美酒醉名姬，裘马长安二月时。妻子鹿门归自好，天涯风雨莫教迟。
偈 其二
释元祐（宋代）

凡见圣见，春云掣电。真说妄说，空花水月。翻忆长髭见石头，解道红炉一点雪。
有感二首 其二
张嵲（宋代）

庾翼神明还旧观，蕺山草树见挥毫。如今祗作葡萄用，惆怅遭离老虏曹。
晚自台中归永宁里南望山色怅然有怀呈上右司十一兄
窦群（唐代）

白发侵侵生有涯，青襟曾爱紫河车。

自怜悟主难归去，马上看山恐到家。
己酉重阳后一日送家兄赴永丰时予亦重有楚南之行别后感赋 其二
胡友兰（清代）

秋风偏无情，远送片帆去。顷刻舟不见，两桨隔云树。

含愁独自归，一步一回顾。秋江今夜月，扁舟泊何处。
华山西谷 其二
魏源（清代）

溪山各无言，万去所酣醉。水石各无心，万松为映渍。

松云几万重，浸得衣浑翠。身似鱼游空，何待生羽翼。

仰视峡中天，古井澜不沸。咳唾不敢轻，谷响殷潮势。

步步皆岳魂，息息通仙忾。莹然一寸心，苍苍照天地。

诗难状碧空，梦亦浮元气。何人苍龙岭，俯瞷思飘坠。

请谢世网尘，和枕秋云睡。仙犬守云扃，毋许渔樵至。
和子仪送箭笋二首 其一
吴芾（宋代）

与君林下久相从，蔬笋由来嗜好同。不饷腥膻惟饷此，想应知我旧家风。
观涨
冯伯规（宋代）

孤城如深村，过客绝轮鞅。
江流卷初霁，晚风纳微爽。
我来适幽怀，新涨逸远响。
汀没鸥鹭翔，牧罢牛羊上。
郡古安陋朴，事简谢鞅掌。
小酌便陶然，倚栏送轻桨。
寓泊郑圃寄献昌言舍人
司马光（宋代）

旅食缁衣馆，飘蓬恍自迷。树横寒雾远，山隐古原低。

愁暮空庭雀，惊晨别墅鸡。故人何处在，依约玉绳西。
静法师东斋
王昌龄（唐代）

筑室在人境，遂得真隐情。春尽草木变，雨来池馆清。

琴书全雅道，视听已无生。闭户脱三界，白云自虚盈。
曾子固舍人挽词
苏辙（宋代）

少年漂泊马光禄，末路骞腾朱会稽。
儒术远追齐稷下，文词近比汉京西。
平生碑版无容继，此日铭诗谁为题。
试数庐陵门下士，十年零落晓星低。
古意 其六
袁凯（明代）

中夜治舟楫，越海远游遨。游遨将何为，万宝聚岩坳。

珊瑚七尺余，珠树罗蓬蒿。持之向中国，可以金张豪。

出门忽不乐，欲进心恒慅。但恐蛟龙怒，骨肉沦波涛。

人生亦有命，圣贤莫能逃。遗穗尚可拾，言归卧林皋。
悼亡 其二
丘浚（明代）

一别音容两渺茫，不堪端坐细思量。云收雨散知何处，燕语莺啼亦可伤。

谁爱风流高格调，我怜贞白重寒芳。愁来欲奏相思曲，只恐猿闻也断肠。
送李敖湖南书记
郎士元（唐代）

怜君才与阮家同，掌记能资亚相雄。入楚岂忘看泪竹，

泊舟应相爱江枫。诚知客梦烟波里，肯厌猿鸣夜雨中。

莫信衡湘书不到，年年秋雁过巴东。
送陆郎中
钱起（唐代）

事边仍恋主，举酒复悲歌。粉署含香别，辕门载笔过。

莺声出汉苑，柳色过漳河。相忆情难尽，离居春草多。
雨中试笔
张羽（明代）

门径素来静，雨中人更稀。
山禽时一啭，田雉每双飞。
客散罢琴宴，心闲清道机。
南山有佳色，相对共依依。
山中游
叶颙（元代）

木翳兮林深，境幽兮径平。峰高兮月小，涧古兮泉清。

雾氤氲兮图形，水飕飗兮琴声。春欲暮兮乌啼花落。

秋将至兮鹤唳猿鸣。膏吾车兮整吾驾，将有事兮林坰。

爰发爰启，载兴载征。访仙人兮琳宫扣释子之玄扃。

高揖浮邱远邀广成。拾丹田之瑶草，采翠巘之琼英。

掘栖烟之枸杞，斸含露之猪苓。驻予颜兮长春，延予年兮遐龄。

与日月兮同光，偕天地兮不倾。蔽明兮掩聪，凝神兮啬精。

心清兮欲寡，体安兮气宁。绝交息游罢送休迎。不记晦朔，宁知亏盈。

不事王侯，宁识公卿。虽乏钟鼎之贵，终无鈇钺之刑。

尘缰莫系，世网曷萦。得失一致，宠辱不惊。何必论泰山之重鸿毛之轻。

麻衣之贱金章之荣。又何必计蝇头微利蜗角虚名。

长途扰扰，闹市营营。蹈草庐之高躅，诵陋室之佳铭。

土床石枕雾帐云屏。依稀和靖彷佛渊明。玩庭梅之冷艳，嗅篱菊之秋馨。

听莺鹂之求友，呼鸥鹭以完盟。展奇松之轩盖，铺软草之毡茵。

临清流兮洗耳，汲沧浪兮濯缨。躬耕幽屿，独钓荒汀。

酒船茶灶，诗卷棋枰。樵渔宾客，牧圉弟兄。更唱迭和，极论深评。

云边横笛，月下吹笙。随心去住，任性纵横。缅思畴昔，庆快平生。

襟怀洒落，胸次峥嵘。逍遥丘壑，放浪身形。悠然遗世，脱尔忘情。

回视彼抗尘走俗之辈，蜂房课蜜之功甚时可办，蚁穴封侯之梦何日能醒。

亦何异于填海之精卫，良可悲夫烧空之火萤。
龙岩山
周明仲（宋代）

灵河直欲贯苍崖，神力摩挲石岛开。
冰玉满怀云满袂，分明天上泛槎来。
金陵杂兴二百首
苏泂（宋代）

一门子孝更臣忠，庙食分明百世功。
任是清虚亡晋室，只留卞壶在江东。
龙湖师 其七
袁宏道（明代）

死去君何恨，藏书大得名。纷纷薄俗子，相激转相成。
内子生日
项安世（宋代）

东风吹草未成花，物色相看意已嘉。
游女尽从灯夕出，家人重向寿辰夸。
层层膝下孙枝长，衮衮天边帝綍加。
欲和晏公延寿曲，红鸾紫凤欢流霞。
明高邑赵忠毅公铁如意歌
全祖望（清代）

不如意事常八九，安得袖铁长在手。黑云蔽天夜沉沉，神龙孤啸怒蛟吼。

高邑先生望斗杓，熹庙之初长六曹。四凶缩颈甘鼠伏，同心同德宪府高。

其奈鸱鸮在宫府，翼以乾儿称五虎。可怜诏狱产神芝，坐视清流色惨沮。

郑革空劳厉刃须，朱游那得赐剑诛。酒酣一击唾壶裂，太尉之笏同唏嘘。

彼丧心者乔氏子，国狗之瘈颡不泚。玦未及玦环未环，老臣竟以荷殳死。

潦水既尽见清潭，忠魂箕尾分左骖。寒芒正色足千古，一枝手泽落江南。

我犹记读先生集，洪河千顷波起立。是物曾陪函丈间，昕夕或歌还或泣。

嶰谷山房清玩多，重陈旧史同摩挲。茂陵玉盌人间出，未若孤忠故物长嵯峨。
草堂 长啸岩中得冰以石敲餐甚佳
程颢（宋代）

车倦人烦渴思长，岩中冰片玉成方。老仙笑我尘劳久，乞与云膏洗俗肠。
答客问病
邵雍（宋代）

世上重黄金，伊予独喜吟。
死生都一致，利害漫相寻。
汤剂功非浅，膏肓疾已深。
然而犹灼艾，用慰友朋心。
抚州谢楼宗丞见访
戴复古（宋代）

客里门庭可设罗，使君千骑肯相过。
心忘贵贱交游重，论及兴衰感慨多。
诸老逢时起岩壑，二边何日罢干戈。
老夫何预人间事，红去沧江理钓簑。
谢资政富公再以近诗见寄
韩琦（宋代）

惟公之所存，致后协二典。当入相天子，贤业遂大展。

万类随坯相，四时无盭舛。如保守一藩，疢甚斥和扁。

遂令康济功，郁抑未恢显。寄怀吟咏间，唯以道自遣。

公才如河源，浑浑日东演。洪涛奔巨海，万里纵倾卷。

小哉西北流，孰可议深浅。公思如天匠，春物归裁剸。

珍丛与奇葩，万态极婉娈。一一得天真，仿象困雕剪。

河源无时穷，天匠非世辨。湖为每成编，遂以贶罢软。

裸壤本无知，安足道文冕。俚耳固不通，乌用奏姑洗。

我实知公心，爱我久益腆。诱我进学勤，要在纳诸善。

我素荷公德，公教不敢践。讽诵复宗师，夙夜以自勉。
杂曲歌辞。行路难
鲍溶（唐代）

玉堂向夕如无人，丝竹俨然宫商死。细人何言入君耳，

尘生金尊酒如水。君今不念岁蹉跎，雁天明明凉露多。

华灯青凝久照夜，彩童窈窕虚垂罗。入宫见妒君不察，

莫入此地出风波。此时不乐早休息，女颜易老君如何。
次韵祝守康鹿鸣宴赠诸先辈 其二
葛胜仲（宋代）

观光六十富豪英，宾送春闱属钜卿。乐采旧知多藻茆，燕敖今喜食蒿苹。

糊名选艺无私见，置醴优贤有颂声。成就旋归充贡职，鲁人歆艳始知荣。
句 其一
吕夷简（宋代）

自恨捲帘人已老。
题贞山雨霁
陈大举（明代）

芙蓉危削出青天，瀑布飞流万宝鲜。自是大生甘澍尺，邑人犹道古绥年。